מוחמד יונוס

מוחמד יונוס (בבנגלית: মুহাম্মদ ইউনুস; ב-28 ביוני 1940) הוא ראש ממשלת המעבר בבנגלדש, פרופסור לכלכלה באוניברסיטת צ'יטגונג בבנגלדש, מקים בנק גרמין הפועל למיגור העוני בבנגלדש, וזוכה פרס נובל לשלום לשנת 2006. את תואר הדוקטור קיבל באוניברסיטת ואנדרבילט בטנסי שבארצות הברית, שלימודיו בה התאפשרו הודות למלגה שקיבל מתוכנית פולברייט. יונוס, יליד צ'יטגונג, בנגלדש, סייר בשנת 1974 סייר עם קבוצת סטודנטים לכלכלה מאוניברסיטת צ'יטגונג בכפר נידח בבנגלדש. שם הם פגשו באישה אשר יצרה רהיטים מבמבוק. האשה סיפרה להם כיצד לוותה מעט כסף על מנת לקנות את חומרי הגלם בריבית גבוהה של כ-10% לשבוע. הסטודנטים הבינו כי לו יכלה האישה ללוות את הכסף בריבית סבירה יותר, הייתה יכולה להתפרנס מעבודת ידה. יונוס הלווה מכיסו סך של כ-17 פאונד (בריטי) ל-42 עוסקים זעירים כדוגמת האישה הזו. הלוואה זו איפשרה לאותם עוסקים זעירים לפתח את עסקיהם באופן שיוציא אותם ממעגל העוני ויאפשר להם להתפרנס מעבודתם. בשנת 1983 הקים את בנק גרמין (Grameen) המעניק מיקרו אשראי (מיקרו קרדיט). פעולותיו למיגור העוני וליצירת שגשוג חברתי "מלמטה" (כך על פי ועדת הפרס) זיכו אותו ואת הבנק בפרס נובל לשלום לשנת 2006. היה זה מקרה חריג שבו זכה בפרס ארגון עסקי הפועל למטרות רווח. רעיון המיקרו קרדיט: לתת הלוואות קטנות לאנשים שלא יוכלו לקבל הלוואות מבנקים גדולים. אנשים אלו הם יזמים שישקיעו את כספם ויוכלו להחזירו. יונוס ביקש לראות את המעלות של העניים: לאפשר להם באמצעות הלוואה להגיע לעצמאות כלכלית. כיום מעניק הבנק הלוואות לכ-2.1 מיליון איש בכ-37,000 כפרים ומעסיק לשם כך כ-12,500 עובדים ב-1,084 סניפים ברחבי בנגלדש. 94% מההלוואות ניתנות לנשים ולמעלה מ-98% מההלוואות משולמות חזרה לבנק על ידי הלווים (שיעור גבוה אף מהשיעור הממוצע בבנקים מערביים "רגילים"). שיטת המיקרו קרדיט הועתקה ב-58 מדינות נוספות לרבות ארצות הברית, קנדה, צרפת, הולנד ונורווגיה. ב-1994 זכה יונוס בפרס המזון העולמי על חלקו בצמצום העוני והרעב העולמיים. ב-18 בפברואר 2007, הודיע יונוס כי הוא מתכוון להקים מפלגה חדשה, "נגאריק שאקטי" ("כוח האזרחים"), ולהתמודד על הנהגת בנגלדש. דבר זה נעשה על רקע חוסר ההצלחה הממושך בניהול בנגלדש מצדן של שתי המפלגות הגדולות. זמן מועט לאחר מכן ויתר על כוונתו זו, בעקבות פגישה עם ראש ממשלת המעבר באותה עת, פקרודין אחמד. יונוס קיבל מנשיא ארצות הברית, ברק אובמה, את מדליית החירות הנשיאותית באוגוסט 2009, ואת מדליית הזהב של הקונגרס ב-2010. בטקס פתיחת האולימפיאדה 2020 בטוקיו קיבל יונס את פרס נובל האולימפי. בינואר 2024 נגזרו עליו שישה חודשי מאסר בשל הפרת חוקי העבודה בבנגלדש, כאשר גרמין טלקום לא הקימה קרן רווחה לעובדי החברה. תומכי יונוס טענו שהתביעה נעשתה מטעמים פוליטיים ועל מנת להצר את רגליו לקראת הבחירות לג'יטיאה סנגסד (אנ') בינואר 2024 עקב התנגדותו לראש ממשלת בנגלדש שק הסינה ואזד. עסק חברתי מוחמד יונוס, עולם ללא עוני: היזמות העסקית שכובשת את העולם, תרגם מאנגלית: רוני אמיר. הוצאת אחוזת בית, 2009. מדיה וקבצים בנושא מוחמד יונוס בוויקישיתוף אתר האינטרנט הרשמי של מוחמד יונוס מוחמד יונוס, ברשת החברתית פייסבוק מוחמד יונוס, ברשת החברתית אקס (טוויטר) מוחמד יונוס, באתר פרס נובל (באנגלית) מוחמד יונוס, באתר אנציקלופדיה בריטניקה (באנגלית) מוחמד יונוס (1940-), דף שער בספרייה הלאומית קורות החיים של מוחמד יונוס אתר בנק גרמין "בנקאי העניים" מבנגלדש נכנס לפוליטיקה, באתר הארץ, 18 בפברואר 2007 יובל אלבשן, איך הצליח מוחמד יונוס לחלץ רבבות ממעגל העוני, באתר הארץ, 7 באוקטובר 2009 מיכל רמתי, מוחמד יונוס, חתן פרס נובל לשלום, מודח מ"בנק העניים", באתר הארץ, 11 במרץ 2011 אובמה יעניק עיטור נשיאותי לקנדי, הוקינג וטוּטוּ, באתר ynet, 30 ביולי 2009 Obama Gives Medal of Freedom to 16 Luminaries, הניו יורק טיימס, 12 באוגוסט 2009 Press Trust of India, Nobel laureate Muhammad Yunus sentenced to 6 months in jail by Bangladesh court, India Today, ‏1 בינואר 2024 Yudhajit Shankar Das, Nobel Peace laureate Muhammad Yunus's battle with the Sheikh Hasina government, India Today, ‏4 בינואר 2024